Rohde-advokaat voor kinders doodgeskietPete Mihalik (regs) het talle figure in die onderwêreld in die hof verteenwoordig. Foto: Verskaf ŉ Vooraanstaande Kaapse advokaat is Dinsdagoggend omstreeks 07:30 ŉ noodlottige kopskoot toegedien terwyl hy sy kinders by ŉ eksklusiewe private skool in Groenpunt afgelaai het. Pete Mihalik (50) het in talle hoëprofielsake namens kriminele figure van die onderwêreld opgetree en het ook Jason Rohde, die uitvoerende hoof van Sotheby’s International Realty South Africa wat glo sy vrou op die Spier-landgoed vermoor het, verteenwoordig. Speurders, die polisie se teenbende-eenheid en misdaadtoneelkenners het die straat voor die private skool Reddam House in Cavalcadeweg gefynkam vir leidrade nadat die aanvaller in ŉ metaalgrys VW Polo weggejaag het. Mihalik is in Cavalcadeweg, Groenpunt, doodgeskiet terwyl hy sy kinders afgelaai het by die private skool Reddam House. Foto: Google Maps Die slagoffer se agtjarige seun is tydens die skietery gewond en is in ŉ hospitaal opgeneem, sê sers. Noloyiso Rwexana, Wes-Kaapse polisiewoordvoerder. Die aanvaller is nog nie geïdentifiseer nie. Rwexana vra enigeen wat die polisie in hul ondersoek kan help, moet Stop Misdaad by 0860 10111 bel. Luidens berigte is Mihalik deur die venster van sy luukse swart Mercedes-Benz AMG geskiet. Sy dogter wat ook by hom in die voertuig was, is ongedeerd, maar dis nog onbekend hoe erg die seun beseer is. Blykbaar is net twee skote geskiet. Die prokureur Noorudien Hassan, wat nou bande met Mihalik gehad het, is in 2016 in ŉ soortgelyke voorval buite sy huis in Landsdowne in die Kaap se suidelike voorstede doodgeskiet.